LESON 28
Wanem Nao Iu Savve Lukim Long Web Site Bilong Mifala?
Jesus Christ sei long olketa disaepol bilong hem: “Sapos iufala letem olketa man lukim laet bilong iufala, olketa bae lukim olketa gudfala samting wea iufala duim. Diswan bae mekem olketa for praisem Dadi bilong iufala long heven.” (Matthew 5:16) For followim samting wea Jesus talem, mifala iusim olketa niu samting distaem and Internet tu. For kasem information abaotem biliv bilong Olketa Jehovah’s Witness and waka wea mifala duim, go long Web site bilong mifala long jw.org. Wanem samting nao bae iu lukim?
Ansa from Bible for olketa kwestin wea staka pipol askem. Iu savve faendem ansa for samfala barava important kwestin wea pipol askem. Ansa for sixfala important kwestin stap long datfala tract Waswe, Iu Laek for Savve Long Tru Samting? wea olketa transleitim long winim 400 languis. Iu savve lukim Niu World Bible long winim 100 languis, witim tu, olketa buk for studyim Bible olsem datfala buk Wanem Nao Really Samting wea Bible Teachim? and olketa niu Wastaoa and Awake! magasin. Staka long olketa buk hia iu savve readim or herem online, or iu savve daonlodim long audio, PDF, or EPUB. Iu savve printim tu-thri page from wanfala buk long languis bilong man wea interest and sharem datwan witim hem! Olketa saen languis video stap long staka languis, and iu savve daonlodim olketa Bible reading drama, witim olketa nara Bible drama, and olketa naes music for enjoyim tu.
Tru information abaotem Olketa Jehovah’s Witness. Iu savve readim tu nius and lukim olketa video abaotem waka wea mifala duim evriwea long world, olketa samting wea affectim Olketa Jehovah’s Witness, and relief waka wea mifala duim long taem bilong natural disaster. Iu savve lukim announcement abaotem olketa convention and information abaotem hao for contactim olketa branch office bilong mifala.
Olketa samting hia mekem pipol fit for lukim laet bilong truth nomata long wea nao olketa stap long earth. Pipol long evri kantri, nomata long Antarctica tu, kasem gud samting from diswan. Mifala prea for “message bilong Jehovah hem savve gohed kasem staka ples kwiktaem” for mekem hem kasem glory.—2 Thessalonica 3:1.
Long wanem wei nao jw.org helpem moa pipol for lanem olketa tru teaching insaed Bible?
Wanem samting nao bae iu laek for lukim long Web site bilong mifala?
hat_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn